*Tämä artikkeli käsittelee vuonna 2007 perustettua kuvafoorumia. Kuvafoorumi käsittelee aihetta yleisesti.*

**Kuvalauta** oli suomalainen kuvafoorumi. Se suljettiin 31. elokuuta 2010 sen ajauduttua riitoihin palveluntarjoajansa kanssa.

Kuvalautaa edelsi suomenkielisenä kuvalautana vuosina 2006–2009 toiminnassa ollut Finnchan.

Julkisuus
---------

Kuvalauta esiintyi joitakin kertoja julkisuudessa. Sivustolla julkaistiin syyskuussa 2009 koulu-uhkaus Jyväskylän Harjun koulua vastaan. Lokakuussa 2009 Rovaniemellä nopeusvalvontakameran räjäyttänyt henkilö kertoi suunnitelmistaan sivustolla etukäteen.

Kuvalaudalla julkaistiin myös Älypää-sivuston käyttäjien tietomurrossa varastettuja salasanoja, mikä johti sen tilapäiseen sulkemiseen.

Kuvalaudalla rikottiin miljoonan viestin raja sivuston Satunnainen-osiossa 15. lokakuuta 2009. Kahden miljoonan viestin raja rikottiin alkuvuonna 2010.

### Vaikutus internetkulttuuriin

Kuvalaudalla syntyi kansainvälistäkin kuuluisuutta saavuttaneita meemejä, kuten Pedobear-hahmosta syntynyt Spurdo Spärde.

Teinipojista käytettävä pilkkanimitys jonne sai alkunsa, kun Jonneweb-sivuston omistaja Jonne Jyrylä asetti palveluunsa mainoksen, jossa kehotti käyttäjiä vierailemaan myös Kuvalaudalla. Jonneweb-taustaisiin käyttäjiin alettiin viitata nimellä *jonnet*, joka levisi myöhemmin myös muualle internetiin ja sen ulkopuolelle. Sana lisättiin Kielitoimiston sanakirjaan vuonna 2018.

Vuonna 2010 Kuvalaudan käyttäjät onnistuivat nostamaan Kari Tapion kappaleen "Juna kulkee" Suomen kuunnelluimmaksi kappaleeksi Spotifyssä tapauksessa. Tapaus onnistui siten, että käyttäjät jättivät Spotifyn auki yön ajaksi toistamaan koko ajan kyseistä kappaletta.

Alueet
------

Kuvalaudalla oli 17 erilaista aihealuetta. Niiden aiheet vaihtelivat animesta aina hikikomori-elämäntyyliin.

Kuvalaudan ylivoimaisesti suosituin lauta oli sivuston Satunnainen-lauta eli /b/, jonka aihealuetta ei ollut rajattu ja säännöt alueelle olivat erittäin löyhät. Ainoastaan alueelle lähetetty selvästi rikollinen materiaali – lapsiporno- sekä gore- ja eläinrääkkäyskuvat – poistettiin ja näiden materiaalien lähettäjille annettiin porttikielto. Myös alueen tukkimisesta turhilla ja häiriköivillä viesteillä saatettiin antaa porttikielto. Tyhjänpäiväisten viestien estämiseksi alueelle oli kehitetty erilaisia sanasuodattimia, jotka automaattisesti jakoivat porttikieltoja tietyistä sanoista.

Lähteet
-------

1. ↑  Nybergh, Thomas: Tarjouspyyntö www.kuvalauta.fi -sivuston hostaamisesta *nybergh.net*.  1.9.2010. Viitattu 12.11.2010.
2. 1 2 3 4  Räty, Panu: Peppukipua luvassa *Mikrobitti (mikrobitti.fi)*.  19.4.2018. Viitattu 24.2.2024.
3. ↑  Linnake, Tuomas: Poliisi takavarikoi tietokoneita koulu-uhkauksen vuoksi *Ilta-Sanomat (is.fi)*.  17.9.2009. Viitattu 10.5.2010.
4. ↑  Kameratolpan räjäyttäjä kertoi aikeistaan etukäteen *Lapin Kansa*.  8.10.2009.  Arkistoitu 10.10.2009. Viitattu 10.5.2010.
5. ↑  Yli 120 000 suomalaisen salasanat hakkeroitu - lista netissä *AfterDawn*.  23.10.2010. Viitattu 10.5.2010.
6. ↑  Kuvalauta-sivuston etusivu *Kuvalauta*.  Arkistoitu 22.5.2010. Viitattu 10.5.2010.
7. ↑  How A Leftist Finnish Meme Became A White Supremacist Comic Strip  10.2.2015. buzzfeed. Viitattu 27.3.2017.
8. ↑  Taipale, Juuso: Hän on alkuperäinen Jonne *Iltalehti (iltalehti.fi)*.  24.2.2024. Viitattu 24.2.2024.